Izziņa par atzinumos sniegtajiem iebildumiem

Ministru kabineta rīkojuma projektam “Par Rīgas pilsētas pašvaldībai piekrītošo nekustamo īpašumu Rīgā pārņemšanu valsts īpašumā"

**I. Jautājumi, par kuriem saskaņošanā vienošanās nav panākta**

|  |  |  |  |  |  |
| --- | --- | --- | --- | --- | --- |
| Nr.p.k. | Saskaņošanai nosūtītā projekta redakcija (konkrēta punkta (panta) redakcija) | Atzinumā norādītais ministrijas (citas institūcijas) iebildums, kā arī saskaņošanā papildus izteiktais iebildums par projekta konkrēto punktu (pantu) | Atbildīgās ministrijas pamatojums iebilduma noraidījumam | Atzinuma sniedzēja uzturētais iebildums, ja tas atšķiras no atzinumā norādītā iebilduma pamatojuma | Projekta attiecīgā punkta (panta) galīgā redakcija |
| 1. | 2. | 3. | 4. | 5. | 6. |

**Informācija par starpministriju (starpinstitūciju) sanāksmi vai elektronisko saskaņošanu**

|  |  |  |
| --- | --- | --- |
| Datums | I 2021.gada 24.maijs (elektroniskā saskaņošana).  II 2021.gada 3.jūnijs (elektroniskā saskaņošana) | |
| Saskaņošanas dalībnieki | Tieslietu ministrija  Latvijas Pašvaldību savienība  Vides aizsardzības un reģionālās attīstības ministrija  Finanšu ministrija | |
| Saskaņošanas dalībnieki izskatīja šādu ministriju (citu institūciju) iebildumus | | I Tieslietu ministrijas 2021.gada 6.maija atzinums Nr.1-9.1/493  II Tieslietu ministrijas 2021.gada 28.maija e-pasta ziņojums |
| Ministrijas (citas institūcijas), kuras nav ieradušās uz sanāksmi vai kuras nav atbildējušas uz uzaicinājumu piedalīties elektroniskajā saskaņošanā | |  |

**II. Jautājumi, par kuriem saskaņošanā vienošanās ir panākta**

|  |  |  |  |  |
| --- | --- | --- | --- | --- |
| Nr.  p.k. | Saskaņošanai nosūtītā projekta redakcija (konkrēta punkta (panta) redakcija) | Atzinumā norādītais ministrijas (citas institūcijas) iebildums, kā arī saskaņošanā papildus izteiktais iebildums par projekta konkrēto punktu (pantu) | Atbildīgās ministrijas norāde par to, ka iebildums ir ņemts vērā, vai informācija par saskaņošanā panākto alternatīvo risinājumu | Projekta attiecīgā punkta (panta) galīgā redakcija |
| **Tieslietu ministrija** (2021.gada 6.maija atzinums Nr.1-9.1/493). | | | | |
| **I**  1. |  | Rīkojuma projekta anotācijā ietverta informācija, ka "uz atsevišķām zemes vienībām atrodas Rīgas domes Satiksmes departamenta bilancē esošas transporta inženierbūves. Pašvaldības tiesiskajā valdījumā esošās transporta inženierbūves netiek pārņemtas valsts īpašumā, tiks risināts jautājums par Rīgas domes Satiksmes departamenta pilnvarojuma izsniegšanu minēto būvju nojaukšanai Rail Baltica būvniecības projekta ietvaros". Lūdzam sniegt papildus informāciju, kā arī pievienot šo informāciju pamatojošus dokumentus, par to, vai anotācijā minētās Rīgas pilsētas pašvaldības tiesiskajā valdījumā esošās transporta inženierbūves, kas netiek pārņemtas valsts īpašumā kopā ar rīkojuma projekta 1. punktā minētajām zemes vienībām, ir patstāvīgi nekustamie īpašumi, vai arī šīs transporta inženierbūves ir citu nekustamo īpašumu sastāvā. Papildus lūdzam ar šādu informāciju īsumā papildināt arī anotāciju. Pretējā gadījumā no šobrīd anotācijā sniegtās informācijas nav pilnībā skaidrs, vai ir juridiski iespējams minētās transporta inženierbūves nepārņemt valsts īpašumā kopā ar zemes vienībām, ņemot vērā Latvijas Republikas Civillikuma 968. pantā nostiprināto ēkas un zemes vienotības principu. | **Iebildums ņemts vērā.**  Saskaņā ar Nekustamā īpašuma valsts kadastra informācijas sistēmas un zemesgrāmatas datiem uz zemes vienībām esošās būves nav kadastrāli uzmērītas un nav reģistrētas kā kadastra objekti. Attiecīgo darbību veikšana nav lietderīga, ņemot vērā plānoto rīcību ar būvēm Rail Baltica projekta ietvaros, tās nojaucot.  Saskaņā ar pašvaldības sniegto informāciju uz atsevišķām zemes vienībām esošās būves atrodas pašvaldības bilancē.  Likuma “Par atjaunotā Latvijas Republikas 1937.gada [Civillikuma](https://likumi.lv/ta/id/225418-civillikums) ievada, mantojuma tiesību un lietu tiesību daļas spēkā stāšanās laiku un piemērošanas kārtību” 14.panta ceturtā daļa nosaka, ka ēkas (būves) uzskatāmas par zemes īpašnieka īpašumu atbilstoši [Civillikuma](https://likumi.lv/ta/id/225418-civillikums) [968.pantam](https://likumi.lv/ta/id/225418-civillikums#p968), ja tās Zemesgrāmatu nodaļā, Valsts zemes dienestā **vai pašvaldībā** nav reģistrētas kā patstāvīgi īpašuma objekti.  Ņemot vērā to, ka pašvaldība nav lēmusi zemes vienības atsavināt kopā ar uz tām esošām pašvaldības valdījumā esošām būvēm, secināms, ka attiecīgās būves pašvaldībā reģistrētas kā patstāvīgi īpašuma objekti. Attiecīgi rīcībai ar būvēm Rail Baltica projekta īstenošanai tiks veiktas darbības attiecīga pilnvarojuma saņemšanai. |  |
| 2. | Rīkojuma projekta anotācijas II sadaļas 1.punkts: “Rīkojuma projektā risinātie jautājumi skar tiesību subjektus - fiziskas un juridiskas personas. Rīkojuma projektā minētās zemes vienības ir nepieciešamas Rail Baltica projekta īstenošanai, uz tām tiks izbūvēts un uzturēts minētās dzelzceļa līnijas posms, kas veicinās attiecīgā reģiona ekonomisko izaugsmi.” | Lūdzam precizēt anotācijas II sadaļas 1. punktu, jo nav saprotams par kādām fiziskām un juridiskām personām šajā punktā tiek runāts rīkojuma projekta kontekstā. Norādām, ka Ministru kabineta rīkojuma sabiedrības mērķgrupa var būt vienīgi tiešās valsts pārvaldes iestāžu amatpersonas (izņēmums varētu būt, piemēram, Ministru kabineta rīkojumu projekti, kas tiek sagatavoti Sabiedrības vajadzībām nepieciešamā nekustamā īpašuma atsavināšanas likumā noteiktajos gadījumos), tātad sabiedrības mērķgrupa būs kādas iestādes amatpersonas, ministri vai konkretizēts amatpersonu loks. | **Iebildums ņemts vērā.**  **Attiecīgi precizēta anotācija.**  Anotācijas II sadaļas 1.punktā minētās norādes par attiecīgo sabiedrības daļu ir veiktas atbilstoši Ministru kabineta 2009.gada 15.decembra instrukcija Nr.19 “Tiesību akta projekta sākotnējās ietekmes izvērtēšanas kārtība” 20.punktam, kas nosaka: Anotācijas II sadaļas 1.punktā ("Sabiedrības mērķgrupas, kuras tiesiskais regulējums ietekmē vai varētu ietekmēt") norāda visas sabiedrības mērķgrupas, uz kurām attiecināms projekta tiesiskais regulējums **tiešā un netiešā veidā**, t.i., kuru tiesības, pienākumus, finanses vai iespējas projekts ietekmē vai varētu ietekmēt. Ar sabiedrības mērķgrupu saprot jebkuru fizisku vai juridisku personu grupu (tai skaitā valsts un pašvaldību iestādēs nodarbinātos), kuru skar projektā paredzētais regulējums. | Rīkojuma projekta anotācijas II sadaļas 1.punkts izteikts sekojošā redakcijā:  Rīkojuma projektā risinātie jautājumi skar tiesību subjektus:  **- tiešā veidā skar Satiksmes ministrijas amatpersonas, kuras veiks darbības Ministru kabineta rīkojuma izpildei;**  **- netiešā veidā skar pieguļošo nekustamo īpašumu īpašniekus, citus Latvijas iedzīvotājus, komersantus, tūristus u.c.**  Rīkojuma projektā minētās zemes vienības ir nepieciešamas Rail Baltica projekta īstenošanai, uz tām tiks izbūvēts un uzturēts minētās dzelzceļa līnijas posms, **nodrošinot attiecīgas vides drošības u.c.** **normatīvās prasības,** kas veicinās attiecīgā reģiona ekonomisko izaugsmi **un starpvalstu pārvadājumus.** |
| 3. | Anotācijas III sadaļas 8.punkts  “Projektam nav ietekmes uz valsts budžetu, jo papildu līdzekļi no valsts budžeta nav nepieciešami. Izdevumi, kas saistīti ar nekustamo īpašumu pārņemšanu un īpašuma tiesību nostiprināšanu zemesgrāmatā, tiks segti no 2015.gada 19.novembrī noslēgtā finansēšanas līgumā Nr.INEA/CEF/TRAN/M2014/1045990 paredzētajiem līdzekļiem (visas finansiālās saistības tiek līdzfinansētas no Eiropas infrastruktūras savienošanas instrumenta (EISI) projekta “Eiropas standarta platuma 1435 mm dzelzceļa līnijas izbūve Rail Baltica koridorā caur Igauniju, Latviju un Lietuvu”, Nr. 2014-EU-TMC-0560-M, finanšu līdzekļiem (Aktivitāte Nr.22 “Zemju atsavināšana Latvijā (1.kārta)).” | Priekšlikums: No rīkojuma projekta un tam pievienotajiem paskaidrojošajiem dokumentiem secināms, ka Rīgas dome ir devusi pilnvarojumu Satiksmes ministrijai veikt nepieciešamās darbības, kas saistītas ar rīkojuma projekta 1. punktā minēto zemes vienību pirmreizējo kadastrālo uzmērīšanu. Lūdzam papildināt anotāciju ar informāciju par to, kas segs zemes vienību kadastrālās uzmērīšanas izmaksas. | **Priekšlikums ņemts vērā.** | Ministru kabineta rīkojuma projekta anotācijas III sadaļas 8.punkts precizēts:  **“**Projektam nav ietekmes uz valsts budžetu, jo papildu līdzekļi no valsts budžeta nav nepieciešami. **Izdevumi, kas saistīti ar zemes vienību kadastrālo uzmērīšanu un īpašuma tiesību nostiprināšanu zemesgrāmatā,** tiks segti no finansēšanas līgumā, kas noslēgts 2015. gada 24. novembrī starp RB Rail AS un Eiropas Inovācijas un tīklu izpildaģentūru, par līdzfinansējumu triju Baltijas valstu ātrgaitas dzelzceļa līnijas Rail Baltica projekta attīstībai paredzētajiem līdzekļiem.” |
| 4. | Rīkojuma projekta 3..punkts:  “3. Satiksmes ministrijai saskaņā ar Rīgas pilsētas pašvaldības pilnvarojumu parakstīt nostiprinājuma lūgumu par nekustamā īpašuma ierakstīšanu zemesgrāmatā un īpašuma tiesību nostiprināšanu uz Rīgas pilsētas pašvaldības vārda, kā arī veikt citas nepieciešamās darbības nekustamo īpašumu ierakstīšanai zemesgrāmatā. | Priekšlikums: Rīkojuma projekta 3. punktā ietverta norāde uz Rīgas domes doto pilnvarojumu Satiksmes ministrijai "parakstīt nostiprinājuma lūgumu par nekustamā īpašuma ierakstīšanu zemesgrāmatā". Ņemot vērā to, ka rīkojuma projekts sagatavots par vairāku Rīgas pilsētas pašvaldībai piekrītošu zemes vienību pārņemšanu valsts īpašumā, lūdzam skaidrības labad augstāk minētajā tekstā lietot vārdus "nostiprinājuma lūgumu" un "nekustamā īpašuma" daudzskaitļa formā. | **Priekšlikums ņemts vērā.** | Ministru kabineta rīkojuma projekta 3.punkts izteikts sekojošā redakcijā:  “3. Satiksmes ministrijai saskaņā ar Rīgas pilsētas pašvaldības pilnvarojumu parakstīt **nostiprinājuma lūgumus par nekustamo īpašumu** ierakstīšanu zemesgrāmatā un īpašuma tiesību nostiprināšanu uz Rīgas pilsētas pašvaldības vārda, kā arī veikt citas nepieciešamās darbības nekustamo īpašumu ierakstīšanai zemesgrāmatā.”. |
| 5. | Anotācijas I sadaļas 2.punkts “Izbeidzoties nepieciešamībai nekustamos īpašumus izmantot valsts publiskās lietošanas dzelzceļa infrastruktūras un saistītās infrastruktūras uzturēšanai, to atdošana atpakaļ Rīgas pilsētas pašvaldībai tiks īstenota, ievērojot Civillikuma 850. pantā noteikto, ka būve ir atzīstama par nekustamā īpašuma sastāvā ietilpstošās zemes vienības blakus lietu, ir nesaraujami saistīta ar šo zemes vienību un atbilstoši Civillikuma 853. pantam ir atsavināma kopā ar galvenajām lietām.” | Priekšlikums: Ierosinām anotācijas 5. lpp. ietverto informāciju ar atsaucēm uz Civillikuma 850. un 853. pantu papildināt ar atsauci uz Civillikuma 968. pantu, kurā noteikts, ka "uz zemes uzcelta un cieši ar to savienota ēka atzīstama par tās daļu", tādējādi šajā Civillikuma pantā ietverts ēkas un zemes vienotības princips, kas ir pamats tam, lai secinātu, ka ēkas un zeme vienotā nekustamā īpašumā ir atsavināmas tikai kopā. | **Priekšlikums ņemts vērā.** | Ministru kabineta rīkojuma projekta anotācijas I sadaļas 2.punkts precizēts:  “Izbeidzoties nepieciešamībai **zemesgabalus** izmantot valsts publiskās lietošanas dzelzceļa infrastruktūras un saistītās infrastruktūras uzturēšanai, to atdošana atpakaļ Rīgas pilsētas pašvaldībai tiks īstenota, ievērojot Civillikuma 850. pantā noteikto, ka būve ir atzīstama par nekustamā īpašuma sastāvā ietilpstošās zemes vienības blakus lietu, ir nesaraujami saistīta ar šo zemes vienību un atbilstoši Civillikuma 853. pantam ir atsavināma kopā ar galvenajām lietām, **kā arī ievērojot Civillikuma 968.pantu, saskaņā ar kuru uz zemes uzcelta un cieši ar to savienota ēka atzīstama par tās sastāvdaļu.”** |
| **Tieslietu ministrija** (2021.gada 28.maija e-pasta ziņojums). | | | | |
| **II**  6. | Ministru kabineta rīkojuma projekta anotācijas I sadaļas 2. punkta 5.lapas 3.rindkopa:  “Saskaņā ar Rīgas domes Satiksmes departamenta 2020.gada 16.oktobra vēstuli Nr.DS-20-3573-nd uz atsevišķām zemes vienībām atrodas Rīgas domes Satiksmes departamenta bilancē esošas transporta inženierbūves. Pašvaldības tiesiskajā valdījumā esošās transporta inženierbūves netiek pārņemtas valsts īpašumā, tiks risināts jautājums par Rīgas domes Satiksmes departamenta pilnvarojuma izsniegšanu minēto būvju nojaukšanai Rail Baltica būvniecības projekta ietvaros.” | Tieslietu ministrija nevar piekrist Satiksmes ministrijas izziņā paustajam viedoklim, ka pamatojoties uz šiem diviem aspektiem - likuma “Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un piemērošanas kārtību” 14. panta ceturto daļu un to, ka pašvaldība nav lēmusi zemes vienības atsavināt kopā ar uz tām esošām pašvaldības valdījumā esošām transporta inženierbūvēm, var secināt, ka transporta inženierbūves, kas atrodas uz atsevišķām zemes vienībām, ir pašvaldībā reģistrētas kā patstāvīgi īpašuma objekti (un tādējādi nebūtu uzskatāmas par zemes daļu saskaņā ar Civillikuma 968. pantu). Konkrētajā gadījumā no Satiksmes ministrijas sniegtās informācijas secināms, ka rīkojuma projekta anotācijā minētās transporta inženierbūves nav kadastrāli uzmērītas un nav reģistrētas kā kadastra objekti, tādējādi secināms, ka pašvaldība nav izpildījusi pienākumu, kas noteikts Nekustamā īpašuma valsts kadastra likuma 13. pantā. Vienlaikus tas, kā šīs inženierbūves būtu reģistrētas Nekustamā īpašuma valsts kadastra informācijas sistēmā un ierakstītas zemesgrāmatā (vienotā īpašumā ar zemes vienībām vai nē), šobrīd nav konstatējams, līdz ar to Tieslietu ministrijas ieskatā anotācijā nebūtu uzsverams tas, ka valsts attiecīgās transporta inženierbūves savā īpašumā nepārņem. Vienlaikus Tieslietu ministrija, izvērtējot rīkojuma projektu un anotācijā ietverto informāciju, ņem vērā, ka valsts nevar uzlikt par pienākumu pašvaldībai inženierbūves reģistrēt, kā arī ņem vērā to, ka inženierbūves tiks nojauktas. Lai nodrošinātu anotācijā pilnīgu informāciju par konkrēto situāciju, lūdzam papildināt anotāciju ar informāciju, ka saskaņā ar Nekustamā īpašuma valsts kadastra informācijas sistēmas un zemesgrāmatas datiem uz zemes vienībām esošās būves nav kadastrāli uzmērītas un nav reģistrētas kā kadastra objekti. | **Iebildums ņemts vērā.**  Attiecīgi papildināta anotācija. Dzēsts anotācijas I sadaļas 2. punkta 5.lapas 3.rindkopas daļa “Pašvaldības tiesiskajā valdījumā esošās transporta inženierbūves netiek pārņemtas valsts īpašumā”. | Ministru kabineta rīkojuma projekta anotācijas I sadaļas 2.punkta 5.lapā papildināta un precizēta 3.rindkopa:  **“**Saskaņā ar Rīgas domes Satiksmes departamenta 2020.gada 16.oktobra vēstuli Nr.DS-20-3573-nd uz atsevišķām zemes vienībām atrodas Rīgas domes Satiksmes departamenta bilancē esošas transporta inženierbūves. **Saskaņā ar Nekustamā īpašuma valsts kadastra informācijas sistēmas un zemesgrāmatas datiem uz zemes vienībām esošās transporta inženierbūves nav kadastrāli uzmērītas un nav reģistrētas kā kadastra objekti. Rail Baltica būvniecības projekta ietvaros tiks risināts jautājums par Rīgas domes Satiksmes departamenta pilnvarojuma izsniegšanu minēto inženierbūvju nojaukšanai.**” |

Atbildīgās amatpersonas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Anda Dundure, Satiksmes ministrijas Juridiskā departamenta

Nekustamo īpašumu nodaļas vecākā referente

Tālr.67028249, e-pasts: [Anda.Dundure@sam.gov.lv](mailto:Anda.Dundure@sam.gov.lv)